Találj EGY TÍZEST & BETŰ DESIGN VERSENY

Az idei PPFest fesztiválhangulatához járult hozzá az a kreatív verseny, amely a Signexpo és a PPD Expo szakmai támogatójaként a Dekorszövetség szervezésében került a Syma Csarnokba.

A Találj EGY TÍZEST & BETŰ DESIGN versenyre két kategóriában lehetett pályázni: egyik téma a „betű”, azaz a magyar ABC betűiből kiválasztott egy betű, a másik téma a 10-es számjegy, azaz a „10-es szám” -- mely ötletet a Dekorszövetség fennállásának 10 éves jubileuma adta. A kiíró a szabad anyaghasználatra és a kötöttségektől mentes látásmódra ösztönözte versenyzőit, aki bárki lehetett végzettségtől, kortól függetlenül.

----(ez lehet keretes)-----

A zsűri 86 darab pályaművet értékelt. A zsűri tagjai voltak *Kiss Győző* a zsűri elnöke, a volt Dekoratőr Iskola egykori igazgatója, tanár, dekoratőr, *Horváth Mihály* okl. nyomdamérnök, Regiszter Plakát Nyomda, *Sándor Miklós* tanár, festőművész, a Dekorszövetség elnöke.

A nagyszámú pályamunka elbírálásakor döntő szempont volt az eredetiség, az újszerűség, a kivitelezés minősége. Volt közöttük plasztikus megoldás (papírplasztika, fa, szögek, sütemény) fotózott és számítógépes grafika, rajzolt, festett. 10-12 éves iskolás gyerekek is küldtek pályázatokat.

--Még mindig mennyire jók, mennyire élményt adóak a tipográfiai, grafikai versenyek, mennyi pozitív hozadéka van a kezdők és a rutinosok viadalának. Ezen a versenyen ugyanis kiszabadulhatott a *homo ludens*, a játékosság az amatőrökből és a profikból egyaránt. Sőt a verseny végén köszönthettünk profi palántákat is! – mondta el *Horváth Mihály* okl. nyomdamérnök.

--Nagy feladatot kaptunk a versenyzőktől – mondta *Kiss Győző* zsűrielnök – ugyanis annyi jó ötlet közül nehéz volt kategóriánként csak három művet kiemelni, ezért mindenkit csak biztatni tudok a folytatásra. Hiányoltam viszont, hogy más kultúrák, történelmi korok és divatok betűtípusainak használatával nem születtek alkotások.

*Sándor Miklós* véleménye szerint kiemelkedő kollekciót küldött *Szamos Iván* betűművész és tanár, aki szabadon kalandozott a betűk világában.

A két kategória első díjazottjai nem először alkalmazták a választott technikákat. A 1. a „betű” kategória első díjasa a miskolci *Vanczák Tímea* az Óbudai Egyetemen, formatan szakon végzett, jelenleg számítógépes grafikát tanul. Elmondása szerint szögekkel, dróttal, fonallal kialakított plasztikákkal korábban is kísérletezett, de betűt erre az alkalomra tervezett.

--Quilling# technikával régóta készítek képeket, tulajdonképpen a papírral rajzolok – mondja 2. kategória, a „10-es szám” első díjasa *Fábiánné Domán Hermina* 3 gyermekes anyuka, aki Magyarkeresztúrról küldte be pályázatát. – A plasztikus tízest erre az alkalomra készítettem és ez első alkalom, hogy díjat nyertem, ami rendkívüli erőt ad nekem – tette hozzá.

A kiállítás megrendezése az PPFest szervezőinek közös, példaértékű egymást segítő munkájával jött létre. A díjakat a kiállító cégek ajánlották fel.

Kategóriánként a zsűri értékelése szerint a legszínvonalasabb alkotások:

**1. Kategória: „a betű”**

I. díj: Vanczák Tímea, plasztikus W betű

II. díj: Szuhaj Tünde, 2 db-os fotó sorozat: X, Y

III. díj: Deák Ferenc, számítógépes grafika

**2. Kategória: „a 10-es szám”**

I. díj: Fábiánné Domán Hermina, papírplasztika

II. díj: Bodó Anna, 3 db-os sorozat számítógépes grafika

III. díj: Jacsó Zsolt, ujjak,strigulák

**Különdíjak**

**Gyerek korosztály**

Kreisz Dorka, rajz, vízfesték, betű kategória

Malkoc Hanna, a H betű, vegyes technika

**Regiszter Plakát különdíj:**

Szamos Iván, 10 darabból álló betű sorozat, számítógépes grafika

# A quilling technika:

A quilling, olyan plasztikus kép, amely papírcsíkok feltekerésével és leragasztásával készül.

2015

S.E